Diari Oficial de la Generalitat Valenciana


Sumari del DOGV 7677, del 14-12-2015 (2015/10280)

RESOLUCIÓ de 10 de desembre de 2015, del director general de Relacions amb les Corts, per la qual es disposa la publicació del conveni entre les administracions de les comunitats autònomes d'Astúries, Comunitat Valenciana, Aragó, Extremadura, Madrid, Comunitat de Castella i Lleó i l'Administració General de l'Estat, per a l'establiment de les llicències interautonòmiques de caça i pesca en aigües continentals per a tots els seus territoris.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7677

Data del DOGV
:   14-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/10985


Data del document
:   10-12-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 10 de desembre de 2015, del director general de Relacions amb les Corts, per la qual es disposa la publicació del conveni entre les administracions de les comunitats autònomes d'Astúries, Comunitat Valenciana, Aragó, Extremadura, Madrid, Comunitat de Castella i Lleó i l'Administració General de l'Estat, per a l'establiment de les llicències interautonòmiques de caça i pesca en aigües continentals per a tots els seus territoris. [2015/10251]  
Les administracions de les comunitats autònomes d'Astúries, Comunitat Valenciana, Aragó, Extremadura, Madrid, Comunitat de Castella i Lleó i l'Administració General de l'Estat han subscrit, prèvia tramitació reglamentària, el dia 14 d'octubre de 2015, el conveni per a l'establiment de les llicències interautonòmiques de caça i pesca en aigües continentals per a tots els seus territoris.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 647/2015 i que figura com a annex d'esta resolució.  
  
València, 10 de desembre de 2015.- El director general de Relacions amb les Corts: Antonio Torres Salvador.  
  
  
Conveni de col·laboració entre les administracions de les comunitats autònomes d'Astúries, València, Aragó, Extremadura, Madrid, Comunitat de Castella i Lleó i l'Administració General de l'Estat, a través del Ministeri d'Agricultura, Alimentació i Medi Ambient, per a l'establiment de les llicències interautonòmiques de caça i de pesca en aigües continentals per a tots els seus territoris  
  
Madrid, 14 d'octubre de 2015  
  
Reunits:  
D'una part, Isabel García Tejerina, en la seua qualitat de ministra d'Agricultura, Alimentació i Medi Ambient, càrrec per al qual va ser nomenada per Reial Decret de la Presidència del Govern 303/2014, de 28 d'abril (BOE 28.04.2014), en virtut del Reial Decret 401/2012, de 17 de febrer, pel qual es desenvolupa l'estructura orgànica bàsica del Ministeri d'Agricultura, Alimentació i Medi Ambient.  
D'una altra, María Jesús Álvarez González, consellera de Desenvolupament Rural i Recursos Naturals, en nom i representació del Govern del Principat d'Astúries, en virtut del Decret 7/2015, de 28 de juliol, del president del Principat, pel qual se'n disposa el nomenament.  
D'una altra, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural, en virtut del Decret 8/2015, de 29 de juny, del president de la Generalitat Valenciana.  
D'una altra, Joaquín Olona Blasco, conseller de Desenvolupament Rural i Sostenibilitat de la Comunitat Autònoma d'Aragó, en virtut del Decret de 5 de juliol de 2015, de la Presidència del Govern d'Aragó, pel qual se'n disposa el nomenament.  
D'una altra, Begoña García Bernal, consellera de Medi Ambient i Rural, i Polítiques Agràries i Territori de la Conselleria de Medi Ambient i Rural, Polítiques Agràries i Territori de la Junta d'Extremadura, en virtut del decret, pel qual se'n disposa el nomenament.  
D'una altra, Jaime González Taboada, conseller de Medi Ambient, Administració Local i Ordenació del Territori de la Comunitat de Madrid, en virtut del Decret 28/2015, de 26 de juny.  
D'una altra, Juan Carlos Suárez-Quiñones Fernández, conseller de Foment i Medi Ambient de la Junta de Castella i Lleó, en virtut de l'Acord 8/2015, de 7 de juliol, del president de la Junta de Castella i Lleó.  
  
En representació dels càrrecs que ostenten i en l'exercici de les competències que tenen atribuïdes,  
  
Exposen  
  
Primer. Que les comunitats autònomes signatàries tenen assumides en els seus respectius estatuts competències exclusives en matèria de caça i de pesca en aigües continentals, i el Ministeri d'Agricultura, Alimentació i Medi Ambient les corresponents a l'ordenació general de l'activitat econòmica.  
Segon. Que en les lleis autonòmiques reguladores d'aquestes matèries, així com en la Llei 1/1970, de 4 d'abril, de caça, s'estableix l'obligació de posseir una llicència administrativa per a exercir aquestes activitats en els seus respectius àmbits territorials.  
Tercer. Que l'emissió de llicències interautonòmiques de caça i de pesca en aigües continentals evitarà que els ciutadans hagen de repetir els mateixos tràmits i gestions administratives en cada Comunitat Autònoma on desitgen realitzar aquestes activitats, al mateix temps que açò redundarà en una major eficàcia administrativa i eficiència de la despesa en cada una de les administracions que subscriuen aquest conveni.  
Quart. Que amb data 9 d'abril de 2014, el ministre d'Agricultura, Alimentació i Medi Ambient i els presidents de les comunitats autònomes de Castella-la Manxa, Extremadura, Madrid i Castella i Lleó, van firmar un protocol de col·laboració per a l'establiment de les llicències interautonòmiques de caça i de pesca en aigües continentals, amb el compromís que en el termini màxim d'un any quedara signat el present conveni i habilitat un sistema d'expedició de llicència interautonòmica en els seus respectius àmbits territorials. A aquest protocol es van adherir les comunitats autònomes d'Aragó, Galícia, Astúries i Comunitat Valenciana en dates de 5 de desembre de 2014, 29 de desembre de 2014, 11 de febrer de 2015 i 5 de març de 2015, respectivament, per mitjà de la signatura de l'annex d'adhesió establit en l'addenda de modificació de l'esmentat protocol, aprovada per les quatre comunitats autònomes inicialment signant d'aquell, en data 28 de novembre de 2014.  
  
Per això, totes les parts acorden subscriure el present conveni de col·laboració, que es regirà per les següents:  
  
  
CLÀUSULES  
  
Primera. Objecte i àmbit d'aplicació  
L'objecte del present conveni és establir la col·laboració entre les parts per a l'establiment de les llicències interautonòmiques de caça i de pesca en aigües continentals que permeten exercir aquestes activitats en tots els seus territoris, amb determinació de les característiques que hagueren de tindre i del procediment administratiu per a la seua concessió.  
  
Segona. Salvaguarda de competències autonòmiques  
El present conveni es firma amb la salvaguarda de les competències exclusives que cada una de les comunitats autònomes ostenten en matèria de caça i de pesca en aigües continentals.  
  
Tercera. Normativa aplicable  
L'exercici de les activitats de caça i de pesca en aigües continentals es regirà en cada territori per la normativa vigent en cada una de les comunitats autònomes signatàries, en particular quant a l'edat mínima per a la pràctica de les activitats esmentades. La legislació nacional tindrà caràcter supletori.  
  
Quarta. Concepte de llicències interautonòmiques de caça i de pesca en aigües continentals  
Als efectes del present conveni, es defineix llicència interautonòmica de caça com «aquella que té validesa en totes les comunitats autònomes signatàries i per a totes les modalitats de caça, tant amb armes com sense».  
Igualment es defineix llicència interautonòmica de pesca en aigües continentals com «aquella que té validesa en totes les comunitats autònomes signatàries i per a totes les modalitats de pesca en aigües continentals, incloent-hi la llicència d'embarcació, amb independència dels permisos que concedisquen els organismes de conca».  
  
Cinquena. Requisits per a l'obtenció de les llicències interautonòmiques de caça i de pesca en aigües continentals  
Perquè les comunitats autònomes signatàries expedisquen la llicència interautonòmica de caça o de pesca en aigües continentals, caldrà el compliment per part de l'interessat dels requisits següents:  
a) Que siga ciutadà espanyol o estranger resident a Espanya.  
b) Que haja abonat la taxa exigida per a l'obtenció de la llicència interautonòmica de caça o de pesca en aigües continentals.  
c) Que no es trobe inhabilitat per a l'obtenció de llicència de caça o de pesca en aigües continentals, per sanció administrativa ferma, en qualsevol de les comunitats autònomes signatàries, o per resolució judicial ferma en aplicació de la legislació penal.  
d) Que complisca els requisits de les clàusules sisena, setena i vuitena.  
  
Sisena. Examen del caçador  
Des que produïren efectes els pactes inclosos en el present conveni, per a l'habilitació de nous caçadors i consegüent expedició de la llicència interautonòmica de caça, en qualsevol de les comunitats autònomes signatàries, serà necessari superar l'examen de caçador o un altre sistema d'accés equivalent que haja establit cada comunitat autònoma.  
  
  
Setena. Nou caçador  
D'acord amb el que disposa la clàusula anterior, i a l'efecte d'establir qui obté l'habilitació com a caçador, a través de les proves d'aptitud que establisquen les comunitats autònomes signatàries, es considera nou caçador aquell ciutadà espanyol o estranger resident a Espanya que no puga acreditar la possessió de llicència de caça en qualsevol comunitat autònoma que tinga implantat l'examen del caçador o sistema d'accés equivalent, amb data anterior a la firma del present conveni.  
  
  
Vuitena. Sol·licitud de la llicència interautonòmica de caça o de pesca en aigües continentals  
Les dades obligatòries que ha de contemplar la sol·licitud de la llicència interautonòmica de caça o de pesca en aigües continentals, seran el nom i cognoms de l'interessat, el domicili habitual, el número del DNI per a caçadors o pescadors nacionals o NIE per a estrangers residents i la data de naixement, d'acord amb el model de l'annex I que acompanya a aquest conveni.  
En el cas de menors d'edat, hauran de figurar també les dades del tutor legal o representant.  
  
Novena. Declaració responsable  
L'acreditació prèvia de requisits per a l'obtenció de la llicència interautonòmica de caça o de pesca en aigües continentals, es realitzarà per mitjà de declaració responsable d'acord amb el model establit a este efecte i que figura en l'annex I que s'acompanya a aquest conveni. En la declaració esmentada es farà constar que el sol·licitant ha realitzat l'examen del caçador o prova equivalent, o que no és un caçador nou, d'acord amb la definició de la clàusula setena d'aquest conveni.  
  
Deu. Expedició de la llicència interautonòmica de caça o de pesca en aigües continentals  
L'expedició de la llicència interautonòmica de caça o de pesca en aigües continentals es realitzarà per procediments telemàtics o presencialment en els serveis provincials o territorials de les comunitats autònomes signatàries o, si és el cas, en les entitats col·laboradores en l'expedició de llicències de caça i de pesca en aigües continentals, amb independència del lloc de residència de l'interessat.  
En cas de deteriorament, robatori o pèrdua de la llicència interautonòmica de caça o de pesca en aigües continentals obtinguda presencialment amb la sol·licitud prèvia, podran expedir-se'n duplicats. Els duplicats esmentats els emetrà la comunitat autònoma que va expedir la llicència original, havent d'abonar la taxa corresponent per emissió de duplicats si la taxa esmentada figura en les respectives lleis de taxes autonòmiques.  
  
Onze. Import de la taxa  
Es crearà la taxa per expedició de les llicències interautonòmiques de caça i de pesca en aigües continentals i el seu import serà de 70 euros i en 25 euros per a la de pesca. No seran aplicables a aquest procediment les exempcions o bonificacions que tinguen incloses les comunitats autònomes signants en les seues respectives lleis de taxes. La taxa s'incrementarà anualment aplicant un percentatge d'actualització de l'1,5 %.  
  
Dotze. Termini de validesa de la llicència interautonòmica de caça o de pesca en aigües continentals  
La validesa de la llicència interautonòmica de caça o de pesca en aigües continentals serà d'un any, comptat a partir del dia de l'expedició.  
  
Tretze. Format de la llicència interautonòmica de caça o de pesca en aigües continentals  
El format de la llicència interautonòmica tindrà un element distintiu comú dels seus efectes, d'acord amb el model establit en l'annex II d'aquest conveni. L'anvers serà específic per a cada comunitat autònoma emissora i en el revers, comú a totes elles, figurarà un text sobre l'abast interautonòmic de la llicència i l'obligatorietat de presentar el DNI o NIE conjuntament amb ella. En el document constarà, com a mínim, el nom i cognoms del titular, el número del DNI per a caçadors o pescadors nacionals o NIE per a estrangers residents, el número de llicència interautonòmica i la seua data de caducitat, amb la incorporació ben visible i en lletres majúscules de la llegenda «llicència interautonòmica de caça» o «llicència interautonòmica de pesca en aigües continentals», segons escaiga.  
  
Catorze. Reconeixement mutu  
Les comunitats autònomes signatàries reconeixen la validesa de les llicències interautonòmiques de caça i de pesca en aigües continentals per a exercir aquestes activitats en el seu àmbit territorial.  
Els titulars podran exercir el seu dret en el territori de qualsevol de les comunitats autònomes signatàries, respectant la legislació vigent en cadascuna.  
  
Quinze. Règim sancionador  
Cada comunitat autònoma aplicarà les seues pròpies disposicions en matèria sancionadora respecte a les infraccions que es cometen en el seu territori.  
  
Setze. Intercanvi d'informació  
Per a l'adequada aplicació d'aquest conveni, cada una de les parts es compromet de prestar a la resta la informació comuna i necessària per a l'atorgament de llicències interautonòmiques de caça i de pesca en aigües continentals i, en particular, sobre el registre d'infractors. A aquests efectes, el Ministeri d'Agricultura, Alimentació i Medi Ambient adoptarà les mesures necessàries per a facilitar el seu ús en comú per mitjà de sistemes d'informació i comunicació, per la qual cosa desenvoluparà el suport informàtic per a l'intercanvi automàtic de la informació entre les distintes comunitats autònomes signatàries, de conformitat amb el que disposa la legislació de protecció de dades. L'import del desenvolupament informàtic, necessari per a l'establiment de la plataforma d'intercanvi adés citada, no serà superior als 150.000,00 euros i serà finançat pel Ministeri d'Agricultura, Alimentació i Medi Ambient (Secció 23 dels HAX 9188), amb càrrec a la partida pressupostària 23.18.456C 640.  
  
Disset. Comissió de control i seguiment  
El control i seguiment del desenvolupament del present conveni es durà a terme per una comissió de control i seguiment, encarregada a més de resoldre les possibles incidències que sorgisquen en la interpretació i aplicació d'aquell, definint les seues normes de funcionament i la periodicitat de les seues reunions.  
La comissió estarà formada per un nombre de representants equivalents al nombre de comunitats autònomes signatàries, designats per cada conselleria competent en matèria de caça i de pesca en aigües continentals i pel Ministeri d'Agricultura, Alimentació i Medi Ambient.  
  
La presidència de la comissió serà rotativa per períodes d'un any, començant el primer any el representant del Ministeri d'Agricultura, Alimentació i Medi Ambient, i seguint per ordre alfabètic de la denominació oficial de la comunitat autònoma. La secretària de la comissió serà exercida per un funcionari de l'esmentat ministeri, qui tindrà veu però no vot.  
Els acords es prendran per majoria simple dels membres presents.  
  
La periodicitat mínima de les reunions d'aquesta comissió tindrà caràcter anual, alçant-se acta del contingut d'allò que s'ha tractat en les mateixes.  
Dependents d'aquesta comissió es podran establir grups de treball, la funció dels quals serà resoldre els problemes de caràcter tècnic que, tant la implantació com el funcionament d'aquest sistema, puguen originar. Cada un d'aquests grups estarà compost de la mateixa manera que l'esmentada comissió, i els seus membres seran designats per aquesta. De totes les seues reunions s'alçarà acta, que serà traslladada a la comissió de control i seguiment.  
La creació d'aquesta comissió no suposarà cap increment de despesa pública, i serà atesa amb els mitjans personals i materials del departament i/o les comunitats autònomes intervinents.  
  
Divuit. Registre interautonòmic de caçadors  
Per mitjà d'aquest registre comú per a les comunitats autònomes signatàries, es crearà una base de dades que complementarà la de llicències de cada comunitat.  
En aquesta base de dades es distingiran aquells caçadors que mai no han hagut de superar un examen o un altre sistema homologat per a l'obtenció de la llicència de caça, d'aquells que sí que n'han hagut de superar, amb la finalitat que aquests puguen fer valdre el seu examen en obtindre llicències de caça en comunitats autònomes no adherides a aquest conveni.  
  
Dinou. Adhesió d'altres comunitats autònomes  
Les comunitats autònomes signatàries i el Ministeri d'Agricultura, Alimentació i Medi Ambient promouran les accions necessàries perquè la resta de comunitats autònomes que ho desitgen s'adherisquen al present conveni.  
L'adhesió d'altres comunitats autònomes al present conveni es farà per escrit, per mitjà del model incorporat en l'annex III, que haurà de ser signat per qui hi tinga competència.   
L'adhesió serà efectiva des del mateix dia de la signatura de l'escrit sense necessitat d'acceptació expressa de les parts signants del conveni.  
  
  
Vint. Extinció i modificació del present conveni  
El present conveni s'extingirà pel comú acord entre les parts, per la impossibilitat sobrevinguda del seu objecte.  
Qualsevol de les comunitats autònomes signants podrà promoure la modificació d'alguna de les clàusules d'aquest conveni, que seran estudiades per la comissió de control i seguiment i incorporades per mitjà del corresponent acord de les parts.  
  
Vint-i-una. Suspensió temporal dels efectes del present conveni  
Constatada per la comissió de control i seguiment l'incompliment reiterat per part d'alguna de les comunitats autònomes signatàries de les obligacions assumides en el present conveni, es podran deixar en suspens l'expedició de llicències interautonòmiques per part de la comunitat autònoma esmentada, en el termini que determine l'esmentada comissió, sent vàlides les llicències expedides per ella fins a aquell moment.  
Si transcorregut el termini esmentat persistira l'incompliment per no haver-se resolt els motius que hi van donar lloc, s'entendrà sense necessitat de cap comunicació que la comunitat autònoma esmentada desitja voluntàriament separar-se d'aquest conveni, segons el que disposa la clàusula vint-i-dues.  
  
Vint-i-dues. Separació del present conveni  
Qualsevol de les comunitats autònomes signants podrà separar-se del conveni prèvia comunicació, amb una antelació mínima de dos mesos, a les restants per qualsevol mitjà que permeta tindre'n constància de la recepció. Les llicències emeses fins al moment de la separació tindran validesa en tots els territoris fins a la seua caducitat.  
En cas de separació de qualsevol de les comunitats autònomes signants, el conveni continuarà en vigor respecte a les restants comunitats autònomes.  
Vint-i-tres. Naturalesa jurídica del present conveni  
El present conveni té naturalesa administrativa, per la qual cosa les qüestions litigioses que puguen sorgir en la seua interpretació i compliment, sense perjuí del que preveu l'article 6.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, seran de coneixement i competència de l'Ordre Jurisdiccional del Contenciós Administratiu i, si és el cas, de la competència del Tribunal Constitucional  
  
Vint-i-quatre. Vigència del present conveni  
El present conveni entrarà en vigor en el termini d'un mes a comptar del dia de la signatura i tindrà una durada de deu anys, prorrogable automàticament pels mateixos terminis excepte denúncia de les parts.  
  
I perquè conste, i en prova de conformitat, totes les parts signen nou exemplars del present conveni, al lloc i en la data en l'inici indicats.  
  
  
Pel Principat d'Astúries: María Jesús Álvarez González.  
Per la Comunitat Valenciana: Elena Cebrián Calvo  
Per la Comunitat d'Aragó: Joaquín Olona Blasco.  
Per la Junta d'Extremadura: Begoña García Bernal.  
Per la Comunitat de Madrid: Jaime González Taboada.  
Per la Junta de Castella i Lleó: Juan Carlos Suárez-Quiñones Fernández.  
Pel Ministeri d'Agricultura, Alimentació i Medi Ambient: Isabel García Tejerina  
  
  
  
  
ANNEX II  
Model de format revers llicència interautonòmica  
  
  
  
  
  
  
ANNEX III  
  
Adhesió al Conveni de col·laboració entre les comunitats autònomes de Castella-la Manxa, Castella i Lleó, Extremadura, Madrid, Aragó, Galícia, Principat d'Astúries i Comunitat Valenciana, i el Ministeri d'Agricultura, Alimentació i Medi Ambient, per a l'establiment de les llicències interautonòmiques de caça i de pesca en aigües continentals per al seu àmbit territorial.  
  
(Nom i cognoms)?, en la seua qualitat de ?, càrrec per al qual va ser nomenat/da per ?, en virtut de -  
  
DECLARA  
  
Que, sabedor i acceptant el contingut del conveni signat el dia - de - de ?, la Comunitat Autònoma de - S'HI ADHEREIX a l'empara de la clàusula dinou, el dia de la signatura del present document.  
  
?, - de - de -  
  
El/La -